《送僧还日本》
宋代·钟唐杰

上人海东秀，才华众推优。学道慕中国，于焉一来游。

武林忽相慕，针芥意颇投。儒道虽云异，诗酒喜共酬。

况兹古名郡，佳丽罕与俦。湖山快吟览，胜迹恒追求。

合并惜未久，又理东归舟。扬帆渡鲸浪，帖帖如安流。

慇勤不忍别，缱绻难为留。临风极遐睇，目断扶桑陬。

他时托芳字，还能寄余不。

作者简介：钟唐杰，萍乡（今属江西）人。朱熹弟子。事见《宋诗纪事补遗》卷六六。